
Urad Vlade Republike Slovenije za narodnosti 
 
objavlja  

 NAGRADNI NATEČAJ 
za 
 video, glasbo in kratke zgodbe ‘‘Moja zgodba, naš svet’’

I. ORGANIZATOR
Organizator je Urad Vlade Republike Slovenije za narodnosti (v nadaljnjem besedilu: Urad), Gregorčičeva ulica 27, 1000 Ljubljana.
V tej razpisni dokumentaciji uporabljeni izrazi, ki se nanašajo na osebe in so zapisani v moški slovnični obliki, so uporabljeni kot nevtralni za ženski in moški spol.
II. TEMA
Namen natečaja je spodbuditi otroke in mlade, da skozi video, glasbo ali zgodbo predstavijo svoje doživljanje sveta, medsebojnih odnosov, vključevanja in enakih možnosti. Poseben poudarek natečaja je na razbijanju stereotipov o Romih ter spodbujanju razumevanja, sodelovanja in spoštovanja različnosti. Okvirni koncept natečaja je ‘’Moja zgodba, naš svet’’, kjer lahko udeleženci skozi svoje zgodbe predstavijo dojemanje okolice, zlasti v kontekstu izobraževanja, odnosov, družbe ipd.
III. TRAJANJE
Nagradni natečaj traja od 1. septembra 2026 do 30. novembra 2026, rezultati natečaja pa bodo znani najkasneje do 1. januarja 2027.
IV. POGOJI ZA PRIJAVO
Na nagradni natečaj se lahko prijavijo skupine predšolskih in osnovnošolskih otrok in mladostnikov pod mentorstvom v okviru vrtca ali osnovne šole, lokalne skupnosti, interesnih skupin ali drugih oblik združenj.
Skupina udeležencev je skupina najmanj 2 otrok ali mladostnikov do vključno 15. leta, ki je lahko manjša (do vključno 4 člani) ali večja (do vključno 8 članov).
Člani skupine so lahko le fizične osebe s stalnim prebivališčem v Republiki Sloveniji. Udeleženci, ki še niso dopolnili 15 let, lahko sodelujejo le s predloženo pisno privolitvijo starša ali zakonitega zastopnika (glej prilogo Soglasje).
V nagradnem natečaju ne smejo sodelovati zaposleni pri organizatorju tega natečaja.
V. PREDMET NATEČAJA
Predmet nagradnega natečaja so video, glasbeni ali literarni prispevki v obliki kratke zgodbe, kjer otroci ali mladostniki predstavijo svoj pogled na okolje, kakršno je in kakršno bi si želeli, da bi bilo; tako v kontekstu šole, učenja in vsakdanjega življenja, kot tudi družbeno-socialni vidik. 
Video in glasbeni prispevki naj bodo kratki, ne daljši od 4 minut, pisni prispevki pa naj obsegajo najmanj 1 in največ 5 A4 strani (lahko v obliki eseja, poezije ipd.)
Izdelek je lahko posnet oz. napisan v romščini in/ali v slovenščini. Če je izdelek v romščini, je potrebno priložiti prevod v slovenščino (lahko v obliki napisanega besedila), in obratno.
Priporočeni video formati so .mp4, .mov ali .avi, glasbeni posnetki naj bodo oddani v obliki .mp3 ali .wav, literarni prispevki pa v .pdf ali .doc obliki.
Vsebine, ki jih bo strokovna komisija ocenila kot neprimerne, neustrezne ali žaljive, ne bodo sodelovale v izboru za nagrado. Neprimerne ali neustrezne so tiste vsebine, ki so omalovažujoče, ponižujoče, nemoralne, diskriminatorne, rasistične, ki spodbujajo k nasilju, sovražnosti, nemoralnim ali nezakonitim dejanjem ali vsebujejo znake, ki so v nasprotju s cilji ali z vrednotami organizatorja oziroma natečaja.
V izboru ne morejo sodelovati mladoletni udeleženci, ki nimajo privolitve starša ali zakonitega zastopnika za posredovanje ali objavo vsebin oziroma krši avtorske ali druge pravice tretjih oseb. 
VI. ODDAJA PRIJAVE
Kandidati najkasneje do 30. novembra 2026 do 23.59 na elektronski naslov projekti.un@gov.si pošljejo končni izdelek s pripisom ‘’Nagradni natečaj za video, glasbene in literarne izdelke SIFOROMA’’. 
V primeru večjih datotek je možno uporabiti storitev WeTransfer (https://wetransfer.com/) ali SOVD. Skupaj z izdelkom je potrebno poslati tudi izpolnjen in podpisan prijavni obrazec (glej prilogo), priložiti pa vsa morebitna dodatna soglasja.
Upoštevali se bodo samo pravočasno prispeli izdelki, poslani do vključno 30. novembra 2026, kar bo razvidno iz datuma elektronske pošte. Prav tako bodo upoštevani samo tisti izdelki, ki bodo vsebinsko ustrezali temi natečaja in predpisanim pogojem.
Organizator ne prevzema nobenega jamstva glede trajanja objave video izdelkov, njihovega shranjevanja ali varnostnega kopiranja (backup). Organizator udeležencu ni dolžan vrniti poslanih vsebin. Organizator priporoča udeležencem, da pri sebi hranijo kopije ali izvirnike vsebin, ki jih pošljejo organizatorju.
VII. IZBIRNI POSTOPEK
Strokovna komisija, ki bo imenovana s strani direktorja Urada Vlade Republike Slovenije, bo ocenjevala vsebinsko in tehnično izvedbo videa, kakovost posnetka ter idejo, sporočilnost in izvirnost. Izbranih bo šest izdelkov, ki bodo nagrajeni. 
Strokovna komisija bo pri izbiri nagrajenih del upoštevala naslednje kriterije:  
· vsebinska in tehnična izvedba,
· povezanost s temo natečaja,
· sodelovanje skupine in ustvarjalnost,
· ideja, sporočilnost in izvirnost izdelka.
Prispevki bodo ocenjevani ne glede na obliko izdelka, pri čemer bo komisija upoštevala posebnosti posameznega medija. Komisija bo prav tako posebej pozorna na ustvarjalnost, iskrenost sporočila, povezanost s temo natečaja ter aktivno sodelovanje otrok in mladih pri pripravi izdelka.
Organizator si pridružuje pravico, da nagrade ne podeli, če se ugotovi, da nagrajenec:
· ne izpolnjuje pogojev, določenih v tem natečaju,
· ne spoštuje teh pravil,
· ni podal svojih resničnih podatkov,
· ni avtor posredovanih materialov in vsebin ter krši avtorske pravice tretjih oseb,
· sodeluje v imenu tretjih oseb (z ali brez njihove vednosti).
Če se kateri od zgoraj navedenih pogojev ugotovi po podelitvi nagrad, ima organizator pravico zahtevati vračilo nagrade.

VIII. NAGRADA
Nagrajenih bo 6 del, in sicer 
· 4 manjše skupine z do vključno štirimi (4) udeleženci in
· 2 večji skupini z do vključno osmimi (8) udeleženci.
Nagrajene skupine se bodo udeležile organiziranega izleta v Vesoljski center Noordung Vitanje in Tehnološki park Celje, kjer bodo spoznale področja znanosti, tehnologije in vesoljskih raziskav.

Na predlog strokovne komisije se Urad lahko odloči tudi o podelitvi večjega ali manjšega števila nagrad. Nagrada ni prenosljiva.
IX. AVTORSKE PRAVICE
Sodelovanje z izdelkom na natečaju se šteje kot soglasje avtorjev, da se prispelo delo hrani v arhivu Urada. Prav tako se kandidati s prijavo strinjajo, da lahko Urad uporablja njihove osebne podatke in prijavljen izdelek izključno za potrebe izvedbe natečaja in z njim povezanega obveščanja, vključno z javno objavo nagrajencev in njihovih del.
S prijavo na natečaj udeleženci potrjujejo, da:
· je izdelek, ki ga pošiljajo, izviren, je njihovo avtorsko delo in so edini in izključni avtorji avtorskega dela, ki ni bilo še nikjer objavljeno,
· imajo vsa potrebna soglasja in dovoljenja oseb, ki so na posnetkih, da se njihova podoba uporabi v videu in da se video prijavi na natečaj,
· v zvezi z izdelkom, ki ga pošiljajo, ne obstajajo kakršne koli omejitve ali obveznosti udeležencev natečaja do tretje osebe, ki bi onemogočale nadaljnjo uporabo tega avtorskega dela,
· dovolijo objavo video izdelka na spletu in na različnih komunikacijskih kanalih, pod pogoji, da so navedeni avtorji, da ne gre za komercialno uporabo in se izvirno delo širi brez predelav,
· se odpovedujejo avtorskemu honorarju ali drugačnemu nadomestilu za posredovane vsebine,
· so pridobili ustrezne avtorske pravice, ne kršijo nobenih avtorskih, izvajalskih pravic in/ali katerih koli drugih pravic tretjih oseb ter da nihče v razmerju do organizatorja v zvezi s katero koli pravico, ki jo je organizator pridobil, ne bo uveljavljal nobenih denarnih in/ali katerih koli drugih zahtevkov.
V video ali glasbenem izdelku lahko nastopajo le osebe, ki sodelujejo na natečaju. Če nastopajo tudi druge osebe, morajo udeleženci priložiti njihovo pisno soglasje, za osebe, ki so mlajše od 15 let, pa tudi pisno soglasje starša ali zakonitega zastopnika.
Če se naknadno ugotovi, da udeleženci natečaja niso avtorji video ali glasbenega dela, ki ga pošiljajo, ali da obstajajo druge omejitve udeležencev natečaja, ki bi onemogočale nadaljnjo uporabo avtorskega dela, udeleženci natečaja tudi odškodninsko odgovarjajo za vso škodo, ki bi nastala v primeru spora z dejanskim avtorjem oziroma tretjo osebo, povezanega z avtorskimi in ostalimi pravicami.
Avtorske pravice drugih
V primeru uporabe slike, glasbe, podobe, besedila ipd. drugega avtorja morajo udeleženci natečaja navesti vire. V določenih primerih je potrebno od izvirnega avtorja pridobiti dovoljenje za uporabo, kar morajo storiti udeleženci natečaja in dovoljenje avtorja ali avtorjev priložiti k svoji prijavi.
Kršitev avtorskih pravic pomeni, da bo izdelek oziroma prijava izločena.
S prijavo spletne vsebine avtorji izjavljajo, da je vsebina, ki so jo prijavili na natečaj (vključno s slikami, grafiko, videi itd.), njihovo izvirno delo.
Avtorske pravice glasbene podlage v izdelku
Pri izboru glasbene podlage priporočamo izbor glasbe, ki ni avtorsko zaščitena. V primeru uporabe avtorsko zaščitene glasbe je treba za uporabo takšne glasbe obvezno predhodno pridobiti dovoljenje avtorja oziroma avtorjev oziroma nosilcev materialnih avtorskih pravic. Upoštevati je potrebno navedena navodila in vse pravne predpise glede uporabe glasbe v poslanem izdelku, saj bo v nasprotnem primeru izdelek oziroma prijava izločena.
X. VAROVANJE OSEBNIH PODATKOV
Organizator se zavezuje, da bo zbrane osebne podatke varoval in uporabljal v skladu z Zakonom o varstvu osebnih podatkov (ZVOP-2) in s Splošno uredbo o varstvu podatkov, samo za namen, za katerega so bili pridobljeni.
XI. JAVNA OBJAVA
Organizator si pridržuje pravico do brezplačne objave izdelkov po končanem natečaju na spletni strani gov.si in družbenih kanalih ter do brezplačne uporabe izdelkov pri organizaciji in izvedbi nadaljnjih ozaveščevalnih aktivnosti, ki jih bo vodil in izvajal organizator natečaja ali druga institucija, na podlagi sodelovanja, vzpostavljenega z organizatorjem, za potrebe ozaveščanja o navedenih temah (npr. ministrstva, centri za socialno delo, šole, nevladne organizacije ipd.)
S sodelovanjem na javnem nagradnem natečaju se udeleženci strinjajo, da organizatorji izključno za potrebe natečaja uporabijo njihovo delo pod pogoji, da je naveden avtor, da ne gre za komercialno rabo in se izvirno delo širi brez predelav.
XII. OBJAVA REZULTATOV
Komisija bo nagrajence nagradnega natečaja razglasila najkasneje do 1. januarja 2027 in jih objavila na spletni strani Urada. O rezultatih natečaja bodo sodelujoči obveščeni preko e-pošte, hkrati bodo obveščeni o okvirnih podrobnostih izvedbe nagradnega izleta za udeležence. Če se nagrajenec v roku, določenem za odziv, ne odzove, se mu nagrada ne podeli.
XIII. ZAKLJUČNI DOGODEK
Organizator načrtuje izvedbo dogodka (predvidoma v maju 2027), na katerem bodo predstavljeni zmagovalni izdelki in podeljene nagrade. Na dogodku je predvidena udeležba avtorjev zmagovalnih izdelkov, o točnem času in kraju izvedbe prireditve bo organizator udeležence obvestil po rezultatih javnega nagradnega natečaja.
XIV. DODATNE INFORMACIJE
Dodatna pojasnila in informacije dobite na tel. št. 01 400 11 86 ali po elektronski pošti projekti.un@gov.si.
 

                                                                                           

image1.png
REPUBLIKA SLOVENIJA
URAD VLADE REPUBLIKE
SLOVENIJE ZA NARODNOST!




image2.png
NACIONALNA PLATFORMA

ZA RERME




image3.png
Sofinancira
Evropska unija





